
ROZSUDOK V MENE SLOVENSKEJ REPUBLIKY Okresný súd Lučenec sudkyňou A. B. C. D. vo veci starostlivosti o maloleté deti: A. C. E., narodený XX.XX.XXXX a F. E., narodená XX.XX.XXXX, obidve deti trvale bytom mesto G. G., v starostlivosti H. I. E. J. C. K., G. XXX, K., zastúpené v konaní kolíznym opatrovníkom: Úrad práce, sociálnych vecí a rodiny Lučenec, deti rodičov: matka L. E., narodená XX.XX.XXXX, trvale bytom mesto G. G., t.č. bytom C. XX, G. G. a otec A. M., narodený XX.XX.XXXX, trvale bytom mesto G. G., o návrhu navrhovateľov: A. B. E., narodený XX.XX.XXXX a M. E., narodená XX.XX.XXXX, obidvaja trvale bytom A. XXX/XX, M. N., na zverenie maloletých detí do pestúnskej starostlivosti, takto rozhodol: I. Súd z v e r u j e maloleté deti A. C. E. a F. E. do spoločnej pestúnskej starostlivosti manželov A. B. E. a M. E.. II. Pestúni s ú p o v i n n í vykonávať osobnú starostlivosť o maloleté deti v rovnakom rozsahu ako ju vykonávajú rodičia a s ú p o v i n n í najmenej 30 dní pred dočasným premiestnením maloletých detí oznámiť súdu dočasné premiestnenie maloletých detí do cudziny na dobu dlhšiu ako tri mesiace spolu s údajom o mieste, účele a dĺžke pobytu v cudzine a iných významných skutočnostiach súvisiacich s dočasným premiestnením. Právo zastupovať maloleté deti a spravovať ich majetok majú pestúni iba v bežných veciach, v podstatných veciach potrebujú súhlas rodičov. Ak pestúni predpokladajú, že rozhodnutie zákonného zástupcu maloletých detí v podstatných veciach nie je v súlade so záujmom maloletých detí, môžu sa domáhať, aby tento súlad pri konkrétnom rozhodnutí zákonného zástupcu preskúmal súd. III. A. L. E. j e p o v i n n á prispievať na výživu maloletých detí A. C. E. a F. E. minimálnym výživným vo výške 30 % zo sumy životného minima na neplnoleté nezaopatrené dieťa alebo na nezaopatrené dieťa podľa osobitného zákona na každé dieťa zvlášť vždy mesačne do 15.dňa toho ktorého mesiaca vopred na účet Úradu práce, sociálnych vecí a rodiny Malacky, počnúc dňom vykonateľnosti tohto rozsudku. IV. Otec A. M. j e p o v i n n ý prispievať na výživu maloletých detí A. C. E. a F. E. minimálnym výživným vo výške 30 % zo sumy životného minima na neplnoleté nezaopatrené dieťa alebo na nezaopatrené dieťa podľa osobitného zákona na každé dieťa zvlášť vždy mesačne do 15.dňa toho ktorého mesiaca vopred na účet Úradu práce, sociálnych vecí a rodiny Malacky, počnúc dňom vykonateľnosti tohto rozsudku. V. Týmto sa m e n í rozsudok Okresného súdu Lučenec č.k. 15P/127/2023-60 zo dňa 10.05.2024, právoplatný dňa 19.10.2024 v časti o nariadení ústavnej starostlivosti nad maloletými deťmi a určení platobného miesta na úhradu výživného na maloleté deti. VI. Žiaden z účastníkov n e m á n á r o k na náhradu trov konania.
odôvodnenie: 1. Navrhovatelia sa podaným návrhom domáhali zverenia maloletých detí do ich spoločnej pestúnskej starostlivosti. 2. Navrhovatelia v návrhu uviedli, že žijú v harmonickom a šťastnom manželstve od 10.12.2011. Spolu vychovávajú 4 maloletých synov. Dospeli k presvedčeniu, že v ich rodine majú dostatok lásky, o ktorú sa môžu podeliť s deťmi, ktoré nemajú to šťastie vyrastať v milujúcej a starostlivej rodine a potrebujú náhradný domov. Preto sa obrátili na Úrad práce, sociálnych vecí a rodiny v Bratislave so žiadosťou o sprostredkovanie náhradnej rodinnej starostlivosti. V priebehu roka 2024 navrhovatelia splnili všetky zákonom stanovené požiadavky, vrátane absolvovania prípravy na náhradnú rodinnú starostlivosť. Úrad práce, sociálnych vecí a rodiny Bratislava ich dňom 05.08.2024 zapísal do zoznamu žiadateľov, o čom dňa 16.8.2024 vydal rozhodnutie. Úrad práce, sociálnych vecí a rodiny Bratislava kontaktoval navrhovateľov v septembri 2024 a predstavil im spis maloletých súrodencov A. C. E., narodeného XX.XX.XXXX a F. E., narodenej XX.XX.XXXX. Po oboznámení s obsahom spisu navrhovatelia prejavili záujem o sprostredkovanie nadviazania osobného vzťahu s deťmi. Úrad práce sociálnych vecí a rodiny Banská Bystrica dňa 11.09.2024 vydal Súhlas s nadviazaním osobného vzťahu medzi deťmi a žiadateľmi. V dňoch 26.09.2024 - 30.09.2024 navrhovatelia absolvovali 4 interakcie s maloletými deťmi, 3 stretnutia sa uskutočnili v priestoroch H. I. E. J. C. K., resp. na neďalekom detskom ihrisku a jedno stretnutie sa uskutočnilo formou viachodinového výletu na O. E. N. P. I. – B.. Tri stretnutia v K. prebiehali pod dohľadom psychológa CDR A. A. G. a dve s prítomnosťou sociálnej pracovníčky A. A. A.. Všetky stretnutia prebehli vo veľmi priateľskej atmosfére, obojstranné sympatie medzi navrhovateľmi a deťmi sa objavili od prvého okamihu a v priebehu ďalších dní sa prehlbovali. V období od skončenia osobných interakcií počas nadväzovania osobného vzťahu do podania návrhu na zverenie detí do pestúnskej starostlivosti navrhovatelia udržujú s deťmi pravidelný kontakt aspoň na diaľku formou videohovorov, sprostredkovaných profesionálnou náhradnou mamou, s ktorou denne komunikujú. A. aj F. sa podľa navrhovateľov do ich rodiny veľmi tešia a opakovane o tom verejne hovoria, čo navrhovateľom potvrdili aj samotné deti, aj profesionálna mama, v ktorej starostlivosti sa nachádzajú, aj pracovníci A. Q. N. K., ktorú obe deti v súčasnosti navštevujú. Obe deti si pamätajú mená navrhovateľov, vrátane mien ich synov. Na nových súrodencov sa tešia aj biologickí synovia navrhovateľov a pravidelne sa pýtajú, kedy k nim už deti prídu. Na základe obojstranne začatého budovania vzťahu navrhovatelia potvrdili svoj vážny záujem pokračovať v prehlbovaní ich vzťahu a požiadať o zverenie detí do pestúnskej starostlivosti. Úrad práce, sociálnych vecí a rodiny dňa 10.10.2024 vydal Odporučenie na zverenie detí a realizáciu náhradnej rodinnej starostlivosti. Počas procesu oboznamovania sa s prípadom maloletých A. C. a F. E. pracovníci R. G. a H. I. E. J. C. K. informovali navrhovateľov o základných podstatných skutočnostiach. Ďalšie informácie o ich osudoch si navrhovatelia vyhľadali z vlastnej iniciatívy v anonymizovaných rozhodnutiach súdov, zverejnených Ministerstvom spravodlivosti SR. Podľa získaných informácií boli deti odobraté z biologickej rodiny v roku 2022 na základe rozhodnutia Okresného súdu Banská Bystrica č. k. 32P/78/2022-61 zo dňa 16.05.2022, právoplatným dňa 29.06.2022, z dôvodu nevyhovujúceho rodinného prostredia a dňa 25.05.2022 boli umiestnené do H. I. E. J. C. K.. Ani centrum pre deti a rodiny nedokázalo pre deti zabezpečiť vyhovujúce prostredie, keď deti boli nútené v priebehu 2 ročného pobytu opakovane meniť prostredie – najprv boli umiestnené v profesionálnej náhradnej rodine, následne v samostatnej výchovnej skupine v S. a nakoniec v ďalšej profesionálnej náhradnej rodine v Hnúšti, kde sa nachádzajú aj v čase podania tohto návrhu. Dočasná starostlivosť o deti v H. K. bola opakovane predlžovaná, pretože biologickí rodičia maloletých deklarovali svoj záujem usporiadať svoje pomery tak, aby mohli osobne zabezpečovať starostlivosť o svoje deti. Rodičia o deti prejavovali záujem, občas ich navštevovali a maloleté deti k nim chodili na krátkodobé pobyty. Neskôr došlo medzi rodičmi maloletých k rozchodu. Otec prestal deti kontaktovať. Ale matka naďalej často (cca týždenne) telefonuje aj do CDR, aj samotným deťom. Nakoľko rodičia podľa vyjadrení úradu nedokázali zabezpečiť zmenu svojich pomerov a vytvoriť bezpečné a stabilné výchovné prostredie, Okresný súd Lučenec rozsudkom č.k. 15P/127/2023-60 nariadil deťom ústavnú starostlivosť, ktorá je vykonávaná v H. I. E. J. C. K.. Maloletí A. C. E. a F. E. sú odo dňa 28.08.2024 vedení v prehľade detí, ktorým treba sprostredkovať náhradnú rodinnú starostlivosť formou pestúnskej starostlivosti. Podľa informácií, ktoré boli navrhovateľom poskytnuté, v súčasnosti nie je možný návrat maloletých detí do pôvodného rodinného prostredia. Preto sú presvedčení, že dokážu deťom zabezpečiť láskyplný domov, ktorý by nedostávali ani v pôvodnom prostredí, ani počas ďalšieho
pobytu v H. I. E. J. C.. Sú pripravení poskytnúť im stabilné prostredie, istotu, bezpečie, vzťahové väzby, vrátane prijatia širšou rodinou navrhovateľov a priateľmi a v neposlednom rade aj primerané ekonomicko-sociálne zabezpečenie. Navrhovatelia tiež uviedli, že sú zdraví, bezúhonní a ekonomicky sebestační, takže sme schopní o deti sa postarať, zároveň sú presvedčení, že vďaka ich pedagogickému vzdelaniu a dlhoročným skúsenostiam sú spôsobilí venovať sa deťom a zabezpečovať napĺňanie ich emocionálnych a psychických potrieb. K deťom si veľmi rýchlo vytvorili vzťahy, podobne ako oni k navrhovateľom a títo majú ochotu a záujem tieto vzťahy prehlbovať a ďalej rozvíjať. Navrhovatelia sú presvedčení, že je v najlepšom záujme maloletých detí ich umiestnenie v stabilnom a milujúcom rodinnom prostredí. Navrhovatelia k podanému návrhu ako listinné dôkazy predložili: Sobášny list navrhovateľov – manželov, Rozhodnutie R. G. o zapísaní do zoznamu žiadateľov, Súhlas s nadviazaním osobného vzťahu medzi deťmi a žiadateľmi, Odporučenie na zverenie detí a realizáciu náhradnej rodinnej starostlivosti, Potvrdenie o zdravotnom stave navrhovateľov, Potvrdenia preukazujúce majetkové pomery a Výpisy z registra trestov. 3. Súd požiadal Úrad práce, sociálnych vecí a rodiny Malacky o vykonanie šetrenia v domácnosti navrhovateľov. O výsledku šetrenia bola súdu dňa 17.12.2024 predložená správa, v zmysle ktorej pracovníci úradu dňa 13.12.2024 vykonali neohlásené sociálne šetrenie u navrhovateľov na adrese M. N., A. XXX/XX. V domácnosti sa nachádzali manželia E., mal. A. C., mal. F. a štyri biologické maloleté deti navrhovateľov: Ladislav - 12 rokov, Teodor - 11 rokov, Timotej - 9 rokov a Simeon - 8 rokov. Navrhovatelia majú ešte plnoletú dcéru, ktorá už nežije v ich spoločnej domácnosti. Dom je v spoločnom vlastníctve navrhovateľov. Ide o 2-poschodový rodinný dom, ktorý má päť izieb. Počas sociálneho šetrenia bola domácnosť na vynikajúcej hygienickej úrovni. V domácnosti majú maloleté deti dostatočný priestor na rozvíjanie a všetko pre zabezpečovanie ich každodenných potrieb. Súčasťou rodiny sú aj domáce, ako je mačka, či psy. Záhrada pripomína „mini farmu,“ v ktorej sme mohli vidieť kozy, sovu, či líšku. Väčšina zvierat je zachránených. Rodina využíva vlastné mlieko a navrhovatelia dokonca vyrábajú vlastné výrobky. Navrhovateľ je riaditeľom hudobnej školy v G. a navrhovateľka pracuje ako manažérka v hudobnej škole. Ich príjem je 3.500,- Eur + rodinné prídavky na mal. deti. Výdavky na domácnosť sú približne okolo 500,Eur mesačne, v ktorých sú zarátané náklady ako voda, plyn, elektrika. Maloleté deti sa v domácnosti nachádzajú od 29.10.2024. Už pri interakciách, ktoré začali od septembra 2024 prebehli vzájomne sympatie medzi mal. deťmi a navrhovateľmi. Interakcie navrhovatelia opisujú ako prirodzené a spontánne. Po viacerých interakciách maloleté deti začali avizovať, že majú záujem byť s navrhovateľmi. Mal. A. aj mal. F. si vychádzajú aj s biologickými deťmi navrhovateľov, zvykli si na seba a nie je medzi nimi žiadny problém. Počas sociálneho šetrenia oslovovali mal. deti navrhovateľov „mami“ a „ocko.“ Biologický otec mal. detí neudržuje s mal. A. a s mal. F. žiadny kontakt. Matka je s mal. deťmi v telefonickom kontakte a má možnosť telefonovať každú stredu. Dokonca navrhovatelia matke umožnili telefonovať s mal. deťmi cez sociálne siete, aby ich matka mohla vidieť aj cez kameru. Matka túto možnosť, odkedy sú mal. deti u navrhovateľov, využila 2krát. Samé od seba sa mal. deti na matku nepýtajú. Mal. A. toho času odmieta komunikovať s matkou. Počas jedného telefonického rozhovoru s matkou sa chcel ísť maloletý hrať, no matka začala na maloletého cez telefón kričať s tým, že s ňou musí volať. Vtedy sa mal. A. vyjadril, že s matkou už volať nechce. Odkedy sú mal. deti u navrhovateľov, tak neprebehlo žiadne osobné stretnutie s ich matkou. Počas sociálneho šetrenia sa mal. A. vyjadril, že u navrhovateľov je spokojný a v domácnosti sa mu všetko páči. Obidve mal. deti sa už tešia na Vianoce. Mal. F. napísala list pre T., že by si na Vianoce želala bábiku. Maloletá F. nemala problém s nami komunikovať, rozprávať o činnostiach, ktoré budú s navrhovateľkou robiť, ako napríklad pečenie koláčov na Vianoce, alebo že pôjdu do knižnice. Mal. A. bol pri komunikácií odmeranejší. Už pri príchode do domácnosti sa mal. A. u navrhovateľov uisťoval, že ho z domácnosti nezoberieme preč. Navrhovatelia mu vysvetľovali, že sme sa prišli len porozprávať a pozrieť sa, ako sa majú. Pri komunikácii s nami sa túlil k navrhovateľovi. Obidve mal. deti si vyžadovali prítomnosť navrhovateľov. Toho času mal. deti zaspávajú a spia spolu s navrhovateľmi. Toho času má mal. A. individuálne vzdelávanie a učí sa z domáceho prostredia. Ak by bol maloletý zverený navrhovateľom, tak by zvažovali, či by začal navštevovať základnú školu alebo by pokračovali v domácom vzdelávaní. Pre navrhovateľov je dôležité to, čo by bolo v najlepšom záujme pre maloletého, aby boli naplnené jeho potreby. Maloletý sa začal učiť aj anglicky, v angličtine napreduje a za krátky čas sa naučil veľa nových slov. Navrhovatelia pokračujú aj v „knihe života,“ ktorú zaužívalo aj H. K.. Kniha života obsahuje fotografie mal. detí nie len z bežných dní, ale aj z ich činností a z rôznych udalostí.
Taktiež navrhovatelia každý rok vytvárajú vlastný kalendár s rodinnými fotografiami. Tento rok vytvorili kalendár aj s fotkami mal. A. a mal. F. na rok 2025. Maloleté deti sú zdravé a navrhovatelia neevidujú žiadne zdravotné problémy. Mal. deti sú evidované v pediatrickej ambulancii, ktorú zabezpečilo H. K. s tým, že ak by sa mal. deti zverili navrhovateľom, tak majú zabezpečenú pediatrickú starostlivosť v ambulancii A. T. vo N. I. A.. Taktiež aj toho času, ak by nastal nejaký zdravotný problém u mal. detí, tak A. T. dokáže rodine poskytnúť súčinnosť a mal. deti vyšetriť. Oddelenie sociálnoprávnej ochrany detí a sociálnej kurately, U. A. konštatuje, že počas neohláseného sociálneho šetrenia v domácnosti bolo spozorované, že mal. deti si vytvorili blízky a hlboký vzťah s navrhovateľmi. Ich prítomnosť považujú za bezpečnú, do rodiny boli prijaté a v rodine maloleté deti cítia pocit istoty, ktorý je pre nich vzhľadom k ich prežitej minulosti a anamnéze dôležitý, a ktorý im dokážu navrhovatelia zabezpečiť. Sociálnym šetrením neboli zistené žiadne nedostatky, pre ktoré by navrhovatelia nedokázali zabezpečovať adekvátnu starostlivosť o maloleté deti. 4. Na pojednávaní dňa 13.01.2025 boli osobne prítomní navrhovatelia a kolízny opatrovník. Rodičia sa na pojednávanie nedostavili, matka mala vykázané doručenie predvolania dňa 12.12.2024, otec fikciou dňa 23.12.2024, otcovi bol návrh na začatie konania doručovaný osobitným postupom podľa § 116 a nasl. Civilného sporového poriadku. Preto súd nariadil pojednávanie v neprítomnosti rodičov maloletých detí podľa § 180 Civilného sporového poriadku v spojení s § 2 ods. 1 Civilného mimosporového poriadku 5. Súd vykonal dokazovanie výsluchom prítomných účastníkov konania, prečítaním návrhu na začatie konania spolu s listinnými dôkazmi, správy zo sociálneho zisťovania Úradu práce, sociálnych vecí a rodiny Malacky zo dňa 16.12.2024, rozsudku Okresného súdu Lučenec č.k. 15P/127/2023-60 zo dňa 10.05.2024, právoplatného dňa 19.10.2024. 6. Navrhovatelia na pojednávaní trvali na podanom návrhu, kolízny opatrovník so zverením maloletých detí do pestúnskej starostlivosti navrhovateľov súhlasil. 7. Na pojednávaní bol ako svedok vyslúchnutý A. G., psychológ H. I. E. J. C. K., ktorý uviedol, že pozná navrhovateľov aj maloleté deti, bol v kontakte s navrhovateľmi z dôvodu započatia interakcií medzi navrhovateľmi a maloletými deťmi, kde od začiatku si maloleté deti vytvorili pozitívny vzťah k navrhovateľom, a preto doporučil a mal za to, že deti by mali zostať v pestúnskej starostlivosti navrhovateľov. Ohľadne biologických rodičov maloletých detí svedok uviedol, že matka sporadicky kontaktuje maloleté deti, kontaktovala ich aj počas pobytu v centre pre deti aj rodiny, aj počas pobytu detí u navrhovateľov. Otec deti nekontaktuje vôbec. Svedok tiež uviedol že v centre často nemajú ani vedomosť, kde sa rodičia maloletých detí nachádzajú. Keďže sú deti v ústavnej starostlivosti a spôsob života ich rodičov neumožňuje, aby títo zabezpečovali osobnú starostlivosť o maloleté deti, je podľa svedka žiadúce, aby deti vyrastali v rodine, nie v ústavnej starostlivosti. K spôsobu života rodičov maloletých detí svedok uviedol, že rodičia maloletých detí žijú túlavým spôsobom života. Na jednom mieste sa zdržiavajú len krátkodobo, opakovane menia miesto pobytu. 8. Podľa § 44 ods. 1, 2, 3 a 4 zákona č. 36/2005 Z. z. o rodine a doplnení niektorých zákonov (ďalej len „zákon o rodine“), náhradnou starostlivosťou je viacero osobitne usporiadaných, na seba nadväzujúcich a vzájomne sa podmieňujúcich dočasných opatrení, ktoré nahrádzajú osobnú starostlivosť rodičov o maloleté dieťa v prípadoch, ak ju rodičia nezabezpečujú alebo nemôžu zabezpečiť. Náhradná starostlivosť, na ktorej základe vznikajú vzťahy medzi maloletým dieťaťom a inou osobou, môže vzniknúť len rozhodnutím súdu a jej obsah tvoria práva a povinnosti vymedzené zákonom alebo súdnym rozhodnutím. Náhradnou starostlivosťou je a) zverenie maloletého dieťaťa do osobnej starostlivosti inej fyzickej osoby než rodiča (ďalej len „náhradná osobná starostlivosť"), b) pestúnska starostlivosť a c) ústavná starostlivosť. Súd pri rozhodovaní o tom, ktorý zo spôsobov náhradnej starostlivosti zvolí, vždy prihliadne na záujem maloletého dieťaťa.
9. Podľa § 48 ods. 1 až 4 zákona o rodine, ak rodičia nezabezpečujú alebo nemôžu zabezpečiť osobnú starostlivosť o maloleté dieťa a ak je to potrebné v záujme maloletého dieťaťa, súd môže rozhodnúť o jeho zverení do pestúnskej starostlivosti fyzickej osoby, ktorá má záujem stať sa pestúnom a spĺňa ustanovené predpoklady (ďalej len „pestún"). Pestúnom sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, je zapísaná do zoznamu žiadateľov o pestúnsku starostlivosť podľa osobitného predpisu10) a spôsobom svojho života a života osôb, ktoré s ňou žijú v domácnosti, zaručuje, že bude pestúnsku starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno zveriť maloleté dieťa do pestúnskej starostlivosti na čas trvania odňatia dieťaťa. Maloleté dieťa možno zveriť do spoločnej pestúnskej starostlivosti aj manželom. Pri zverení maloletého dieťaťa do pestúnskej starostlivosti jednému z manželov je potrebný písomný súhlas druhého manžela. Súhlas nie je potrebný, ak manželia nežijú v domácnosti, ak druhý manžel nemá spôsobilosť na právne úkony v plnom rozsahu alebo ak je zadováženie súhlasu spojené s ťažko prekonateľnou prekážkou. V rozhodnutí podľa odseku 1 súd vymedzí rozsah práv a povinností pestúna k maloletému dieťaťu. 10. Podľa § 50 ods. 1, 4 až 6 zákona o rodine, pestún je povinný vykonávať osobnú starostlivosť o maloleté dieťa v rovnakom rozsahu, v akom ju vykonávajú rodičia a je povinný najmenej 30 dní pred dočasným premiestnením maloletého dieťaťa oznámiť súdu dočasné premiestnenie maloletého dieťaťa do cudziny na dobu dlhšiu ako tri mesiace spolu s údajom o mieste, účele a dĺžke pobytu v cudzine a o iných významných skutočnostiach súvisiacich s dočasným premiestnením. Právo zastupovať maloleté dieťa a spravovať jeho majetok má iba v bežných veciach. Ak pestún predpokladá, že rozhodnutie zákonného zástupcu maloletého dieťaťa v podstatných veciach nie je v súlade so záujmom maloletého dieťaťa, môže sa domáhať, aby tento súlad pri konkrétnom rozhodnutí zákonného zástupcu preskúmal súd. Maloleté dieťa, ktoré žije v domácnosti s pestúnom, je povinné podieľať sa osobnou pomocou, a ak má príjem z vlastnej práce, aj príspevkom z tohto príjmu na spoločných potrebách rodiny. Počas výkonu pestúnskej starostlivosti rodičia maloletého dieťaťa vykonávajú svoje rodičovské práva a povinnosti len v rozsahu, v akom nepatria pestúnovi. Rodičia majú právo stýkať sa s maloletým dieťaťom, ktoré bolo zverené do pestúnskej starostlivosti. Ak sa s pestúnom nedohodnú o výkone tohto práva, rozhodne na návrh niektorého z rodičov alebo pestúna súd. Súd najmenej raz za šesť mesiacov zhodnotí v súčinnosti s orgánom sociálnoprávnej ochrany detí alebo v súčinnosti s inými osobami, ktoré sú oboznámené s pomermi maloletého dieťaťa, výkon pestúnskej starostlivosti, a to najmä kvalitu starostlivosti o dieťa v pestúnskej starostlivosti a skutočnosť, či rodičia môžu zabezpečiť osobnú starostlivosť o maloleté dieťa. 11. Podľa § 51 zákona o rodine, súd pri rozhodovaní o zverení maloletého dieťaťa do pestúnskej starostlivosti určí rodičom alebo iným fyzickým osobám povinným poskytovať maloletému dieťaťu výživné rozsah ich vyživovacej povinnosti a súčasne im uloží povinnosť, aby výživné maloletého dieťaťa zvereného do pestúnskej starostlivosti poukazovali počas trvania pestúnskej starostlivosti, najdlhšie však do dosiahnutia plnoletosti dieťaťa, úradu práce, sociálnych vecí a rodiny; po dovŕšení plnoletosti dieťaťa sú rodičia povinní poukazovať výživné dieťaťu. Ak povinný podľa prvej vety neplní vyživovaciu povinnosť poukazovaním výživného úradu práce, sociálnych vecí a rodiny, má tento úrad právo vykonávať úkony vo veciach uplatňovania nárokov na výživné maloletého dieťaťa vrátane uplatňovania týchto nárokov v exekučnom konaní vo svojom mene a na účet tohto maloletého dieťaťa. 12. Podľa § 52 ods. 1, 2 a 5 zákona o rodine, pestúnska starostlivosť zaniká a) dosiahnutím plnoletosti dieťaťa, b) smrťou maloletého dieťaťa, c) smrťou pestúna, d) umiestnením maloletého dieťaťa do ochrannej výchovy alebo nástupom do výkonu trestu odňatia slobody, e) právoplatným rozhodnutím súdu o zrušení pestúnskej starostlivosti, f) rozvodom manželov, ktorým bolo maloleté dieťa zverené do spoločnej pestúnskej starostlivosti. Súd zruší pestúnsku starostlivosť len z vážnych dôvodov, najmä ak pestún zanedbáva starostlivosť o maloleté dieťa alebo porušuje svoje povinnosti; urobí tak vždy, ak o to požiada pestún.
Ak s tým pestún a maloleté dieťa zverené do pestúnskej starostlivosti súhlasia, súd môže z dôležitých dôvodov predĺžiť pestúnsku starostlivosť až na jeden rok po dosiahnutí plnoletosti. 13. Nad výchovou maloletých detí bola rozsudkom Okresného súdu Lučenec č. k. 15P/1277/2023-60 zo dňa 10.05.2024, právoplatným dňa 19.10.2024 a vykonateľným dňa 14.08.2024 (výrok II.) a 03.10.2024 (výrok III.) nariadená ústavná starostlivosť, ktorá sa vykonávala v H. I. E. J. C. K.. Obom rodičom bola uložená povinnosť prispievať na výživu maloletých detí minimálnym mesačným výživným na účet H. I. E. J. C. K.. 14. Podľa zistených skutočností zo šetrenia pomerov v domácnosti navrhovateľov, od 29.10.2024 sa maloleté deti nachádzajú v starostlivosti navrhovateľov, navrhovatelia vytvorili deťom stabilné prostredie, v ich starostlivosti o maloleté deti neboli zistené žiadne nedostatky. Navrhovatelia zároveň zabezpečujú pravidelný kontakt detí s biologickým rodičom (matkou). 15. Súd mal v konaní na základe predložených listinných dôkazov (viď sobášny list č. l. 9, Rozhodnutie Úradu práce, sociálnych vecí a rodiny Bratislava zo dňa 16.08.2024 o zápisní navrhovateľov do zoznamu žiadateľov č. l. 10, súhlas Úradu práce, sociálnych vecí a rodiny Banská Bystrica s nadviazaním osobného vzťahu medzi deťmi a žiadateľmi (č. l. 13) odporúčanie Úradu práce, sociálnych vecí a rodiny Banská Bystrica na zverenie detí a realizáciu náhradnej rodinnej starostlivosti (č. l. 14), potvrdenia o zdravotnej spôsobilosti navrhovateľov vykonávať osobnú starostlivosť o maloleté deti (č. l. 15)potvrdenie o príjme navrhovateľov (č. l. .16, 17) Výpis z registra trestov navrhovateľov – bez záznamu (č. l. 18, 19) preukázané, že navrhovatelia spĺňajú všetky zákonom určené predpoklady pre riadny výkon pestúnskej starostlivosti, vo svojej domácnosti majú vytvorené vhodné podmienky pre starostlivosť o maloleté deti (viď obsah správy zo šetrenia pomerov). Kolízny opatrovník so zverením maloletých detí do pestúnskej starostlivosti navrhovateľov súhlasil. 16. Vykonaným dokazovaním bolo jednoznačne preukázané, že rodičia nedokážu zabezpečiť maloletým deťom osobnú starostlivosť a navrhovatelia sú fyzické osoby s trvalým pobytom na území Slovenskej republiky, ktoré majú spôsobilosť na právne úkony v plnom rozsahu, spĺňajú osobné predpoklady, najmä zdravotné, osobnostné a morálne, sú zapísaní do zoznamu žiadateľov o pestúnsku starostlivosť podľa osobitného predpisu a spôsobom svojho života a života osôb, ktoré s nimi žijú v domácnosti, zaručujú, že budú pestúnsku starostlivosť vykonávať v záujme maloletých detí. Preto súd návrhu navrhovateľov vyhovel a maloleté deti zveril do spoločnej pestúnskej starostlivosti manželov A. B. E. a M. E.. V súlade s ust. 48 ods. 4 zákona o rodine vo výroku II. rozsudku zároveň vymedzil rozsah práv a povinností pestúnov k maloletým deťom. 17. Podľa § 62 ods. 1 až 5 zákona o rodine, plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. Každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30% zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. Pri určení rozsahu vyživovacej povinnosti súd prihliada na to, ktorý z rodičov a v akej miere sa o dieťa osobne stará. Ak rodičia žijú spolu, prihliadne súd aj na starostlivosť rodičov o domácnosť. Výživné má prednosť pred inými výdavkami rodičov. Pri skúmaní schopností, možností a majetkových pomerov povinného rodiča súd neberie do úvahy výdavky povinného rodiča, ktoré nie je nevyhnutné vynaložiť. 18. Podľa § 75 ods. 1 zákona o rodine, pri určení výživného prihliadne súd na odôvodnené potreby oprávneného, ako aj na schopnosti, možnosti a majetkové pomery povinného. Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané majetkové riziká, ktoré povinný na seba berie. 19. Podľa § 76 ods. 1 zákona o rodine, výživné sa platí v pravidelných opakujúcich sa sumách, ktoré sú zročné vždy na mesiac dopredu. 20. Pokiaľ ide o úpravu vyživovacej povinnosti rodičov k maloletým deťom, súd z lustrácie rodičov v V. I. zistil, že títo sú nezamestnaní, nemajú žiadny príjem. Preto súd uložil rodičom povinnosť prispievať na výživu maloletých detí mesačným výživným v minimálnom rozsahu vo výške 30 % zo sumy životného minima na nezaopatrené a neplnoleté dieťa alebo na neplnoleté dieťa podľa osobitného zákona, na každé dieťa zvlášť, počnúc dňom vykonateľnosti rozsudku, vždy do 15.dňa toho ktorého mesiaca vopred na účet U. I., V. N. J. C. A. ako úradu práce miestne príslušnému podľa bydliska navrhovateľov a súčasného bydliska maloletých detí, u ktorých navrhovatelia po rozhodnutí vo veci pristúpia k zmene trvalého pobytu.
21. Zverením maloletých detí do pestúnskej starostlivosti navrhovateľov dochádza k zmene rozsudku Okresného súdu Lučenec č.k. 15P/127/2023-60 zo dňa 10.05.2024, právoplatného dňa 19.10.2024 v časti o nariadení ústavnej starostlivosti nad maloletými deťmi a určení platobného miesta na úhradu výživného na maloleté deti. 22. O náhrade trov konania súd rozhodol v súlade s ustanovením § 52 CMP tak, že žiaden z účastníkov konania nemá nárok na náhradu trov konania. Poučenie: Proti tomuto rozhodnutiu je prípustné odvolanie v lehote 15 dní odo dňa jeho doručenia na Krajský súd v Žiline, cestou Okresného súdu Lučenec, E. K. XX, XXX XX B.. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Podľa § 62 ods. 1, 2 Civilného mimosporového poriadku, je odvolanie možné odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Podľa § 63 Civilného mimosporového poriadku, v odvolacom konaní možno uvádzať nové skutkové tvrdenia a predkladať nové dôkazné návrhy. Podľa § 64 Civilného mimosporového poriadku, zmena návrhu na začatie konania je v odvolacom konaní prípustná. Podľa § 65 Civilného mimosporového poriadku, odvolací súd nie je viazaný rozsahom odvolania vo veciach, v ktorých možno začať konanie aj bez návrhu. Podľa § 66 Civilného mimosporového poriadku, odvolací súd nie je odvolacími dôvodmi viazaný. Podľa § 67 Civilného mimosporového poriadku, na vady konania pred súdom prvej inštancie prihliada odvolací súd, len ak mali za následok nesprávne rozhodnutie vo veci. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

